text:
In colaborazion cun ADGPA e Associazion 4 accordi
Il Guitar International Rendez-Vous ’tal è il festival internazionâl de ghitare che al ven fat in Italie da plui agns di seguit; al met adun spetacul e culture, promozion teritoriâl e artistiche intun siôr programe che al si articule in cunvignis, seminaris, incuintris e concierts.
I concierts di vinars 1 di Lui a vegnaran fats a Pieve di Soligo, in place Balbi Valier, chei di sabide 2 e di domenie 3 invezit si fasaran a Spilimberc inte Place dal Domo e in Place Garibaldi. Le mostre di liuterie, che di simpri e ven fate, a sarà tal salon dal Palaç de Loze e a ospitarà ancje lis storichis ghitaris dal grant costrutôr Wandrè, struments che a àn fat la storie dal rock talian e no dome.
In ocasion da lis seradis spilimberghesis al vegnarâ consegnât il Premio A.D.G.P.A./Banca Delle Prealpi al miôr Ghitarist Emergent 2022, che al vuadagnarà l’ambide partecipazion al Festival di Issoudun in France, sede centrâl de A.D.G.P.A..
I seminaris di ghitaris ’tal sarà tignûts di Franco Morone, Loula B e Gavino Loche.


c: text/html

text:
Checo si sbassà a palpâ la tiere ator de poce, glaçade e induride di chel Unvier sut e ruan.
Si viodeve benon la talpassade, lis ongulatis che a vevin grampât, sgrifignât, sbrissât vie par cirî – par sigûr – alc di mangjâ, sedi un fros di jerbe o une fuee sparagnade de criùre.
Al è clâr… par viodi bisugnave savê, parcè che chês cuatri crepis a crôs a podevin someâ di dut, fûr che une olme.
Jù pe gnot, inte taronde dal prin avistament, cualchi coion al veve metût fûr parfin une sagome, taiade e piturade tal compensât, cun plumis e çatis, un bec arcât e un cjâf a spice – une musate robade ai fumuts – metûts forsit par cjoli pal cûl chei che par lis campagnis tor Mortean a levin indenant a viodi l’alien, la creature, o ce dal ostie che i passave pal cjâf di clamâle a lis pioris dal WEB.
Checo al slungjà il pas dilunc la stradelute, par viodi se al cjatave altris indizis, ma cumò che il frêt al jere lât a cirî fortune di altris bandis e che i cividocs a vevin metût fûr i lôr colôrs, al jere cuasi sigûr che chês a fossin dutis monadis.
Tornât indaûr, si sentà in machine e si gjavà il telefonin di sachete, tacant a mateà su internet. Benon! Al jere saltât fûr parfin un profîl Facebook e i avistaments, intal Friûl di mieç, no si contavin plui: di Plain a Pasian, di Sclaunic a Pampalune… Miôr cussì, al pensà metint in moto e cjapant pai cjamps de basse, par stradutis che al cognosseve dome lui. Rivât li che nancje il so cuatri par cuatri al cumbinave, su lis rivis dal Stele, al fermà e al le indenant a pît, fin a rivâ dongje di une cise, dulà che al tignive une piçule barcje, comprade di un vieli pescjadôr di Teôr. Al vierzè il luchet che al tignive peât il piçul motôr e al controlà che e fos vonde benzine, po dopo al studà il telefonin e, compagnât dal cif ciaf de eliche, si invià jù pal flum, intal vert sunsûr de aghe. Fintremai di piçul, cuant che so barbe lu puartave a bisat, tes cjaldis gnots jempladis di griis e umit, al pensave che jù pes rivis di chel flum antîc a fossin puescj dulà che nissun al meteve pît, intrics di arbui e pantan, che dome a fuarce di vitis si podevin viodi e cuissà ce maraveis che a platavin.
Un molec al disegnave rivocs, petenant la corint, e Checo al pleà la schene, pôc prime di distudà il motôr e lassà che la vetroresine de barcje e russàs cuintri la rive, fin a fermâsi.
Lui si fermà cun jê, cul nâs par aiar.
A passarin i minûts, compagnâts di chel cidinôr che la campagne e fâs sù cun fros e fueis, fintremai che adalt intune gruesse ramascje, al rivà adore a viodi ce che al cirive.
Intorteade in tal tronc, palide, lungje e cun dôs çatis bocognonis – vot grifis plantadis tal len – une creature e polsave, il lunc cuel spelât che la vignive fûr des plumis, colôr dal tronc, e il cjâf grant tant che il bec, ancje chel inficjât par tignîsi dûr.
Di lontan, cence abituâ il voli, si sarès dite dome un branc di elare une vore penç, che al travanave une cise un pôc plui imbrussade di altris. Checo ju veve scuvierts par câs, chei grancj uciei che no svualavin, ma si rimpinavin sui morâi plui alts e li, i pareve di capî, a passavin la lôr vite.
La bestie, cuasi par confermâi che e jere vive, e voltà il cjâf e e pontà su di lui un voli neri, dolç, che i rivocà dentri i budiei di tante tenarece che al mostrave.
Checo al impià il motôr e al tornà a frontà il Stele, di rive sù, chest colp. Nol saveve tropis che ‘nd jere, di chês creaturis. Almancul cinc o sîs, al veve calcolât.
A podevin jessi i dissendents di un grant uciel che etis indaûr al viveve in Afriche, mudât dal timp e de leç di Darwin, o pûr, pardabon, une bestie aliene, vignude di cuissà in dulà, incjastrade aromai in chest cjanton de basse furlane. Cuissà…
Il frêt forsit al veve mandade une a passonâ pe Napoleoniche, cui pues dîlu… Lui, no di sigûr.
di Rafâel Serafin
#229

robotstxt: allowed

filter: keep


text:
Benvignûts!
Se sês rivâts drets a chest articul al vûl dî che us è rivade une mail dulà che us disevi che o ai viert un sît e us invidavi a vignî a torzeonâ chi dentri. E se in chê mail o vês fracât il leam che us devi il benvignût par furlan – no crôt che o sedis in tancj – o speri che o vedis gust di viodi che chest al è un sît avonde bilengâl. Ma scomencìn par ordin.
PRIME ROBE, prime che o pensedis che us ai fat une malegracie: dulà aio cjolt la vuestre mail e parcè us aio scrit?
Bon… In gjenerâl o podaressin dî che al è che us ai scrit parcè che mi faseve plasê, ma lis rispuestis a cheste domande a podaressin jessi tantis e in cualchi câs a sarà juste plui di une, o forsit ancje dutis. Provìn a tirâ dongje un pocjis:
- o seguivis il gno blog gelostellato e magari o vês partecipât a cualchidune des coionadis cun stîl che o vevi fat culì (ce saio, il fun cool, i libris PSF, i libris PEM, la gelotteria… insome, a jeris jenfri i strafighi che seguono questo blog. E jo us vevi metût tal gno file di “Scellerati” che dopravi par mandâus i inzornaments.
- O seguivis il blog par furlan, chel che si clamave Salvadeat (e prime ancjemò Cîl glaçât), magari dome par viodi i cartei dal Stadio par furlan.
- O pûr o seguivis i pensieri di gelo, cu lis sôs quasi poesiis par talian, che mi robavis par fâsi molâ dai morôs, o che magari cuissà, us plasevin pardabon.
- O pûr o sês int di Contecurte, e a jeris te liste viere di chêl blog, che cumò al è un sît cu la sô mailing list (anzit, se no sês iscrits, iscriveitsi ancje a Contecurte dai!).
- O sin vignûts in contat par vie di libris: chei che o ai scrit jo, chei che o vês scrit voaltris, chei che us ai o mi vês regalât, chei che mi vês o us ai presentât, chei che mi vês o us ai corezût, chei di Edizioni XII o i miei che us ai vendût… insome: o sin int che nus plâs lei e scrivi.
- O pûr e je cuistion di contis. Si sin barufâts o lets o corezûts tai forum, tes garis di scritôrs, o sês stâts coinvolzûts te racuelte di contis dai Corti di Edizioni XII o insome… cuistion di contâsale.
- O pûr, plui facil, si cognossin o si cognossevin, magari sin amîs, parincj, ex-students, o vin lavorât tal stes puest, sin lâts a bevi insieme o nus plasarès lâ, vin fat l’amôr o nus plasarès fâlu, lis nestris vitis si son tiradis dongje par un ciert timp, nus plasin o no sopuartin lis stessis robis, insome… o vevi la vuestre mail e o ai pensât che us fases plasê ricevi cheste gnove e savê di chest gnûf sît. Si, lu sai, tantis mail a tornaran indaûr, altris al sarà come no vêlis mandadis, altris ancjemò a àn cambiât vite o mont. No impuarte. O ai gust di scrivi a ducj distes.
- Altris che cumò no mi vegnin tal cjâf o ai miôr dismenteâ. 🙂 Ma al è plui facil che se no jentrais in nissune de categoriis che o ai dit o sês capitâts achì par câs, o cirint porcariis su google.
SECONDE ROBE, intal câs che o sedi contents di jessi capitâts achì. Insom insom, ae fin de pagjine (o dal telefonut), si pues iscrivisi ae NEWSLETTER, par savê une volte ogni tant ce che al ven publicât achì e soredut par ricevi regâi e piçulis perfidis maraveis. Anzit: o ai bielzà preparât un regâl par ducj chei che si iscrivin te liste. Insome, meteit il non, la mail e fracait sul leam che us rive in rispeste, cence fastidis: no ai interès nancje pe mê vite, figurinsi se mi fâs i fats vuestris. Però o ai gust di regalâ storiis, ogni tant, e ae fin, scrivi al è biel ancje cuant che si trate di scrivi une letare a tancj e a di nissun, come che a son i articui di chest sît.
TIERCE ROBE, e ultime, trancuii: CHEST SÎT. Cemût isal fat, cemût si doprial, ce cjataiso dentri… Alore. Al è un sît di un scritôr e o cjatais la pagjine che us conte alc dai miei libris (Opere) dulà che us conti di lôr, par talian e par furlan. Dopo e je la sezion dulà che o cjatais dutis lis robis che o scrîf jo, ven a stâi lis robis su lis cuâl o ai il copyright. Si clame Storie e pensieri, e o podês lei contis, poesiis e pensîrs. Se us interesse alc in particolâr di cheste sezion, fracait sui tag, che o cjatais adalt. Dopo o cjatais la sezion Par furlan, dulà che a son ducj i post scrits par furlan, sedin robis scritis par furlan, contis o poesiis o haiku, sedin fufignis come i cartei dal Udin (che o ai tacât a meti sù), o gnovis che mi capitin. La sezion plui gruesse, clare, e je chê dulà che us feveli di libris. I libris che o lei, che a son pûr trop simpri mancul, ma ancje lis robis che o ai fat che a rivuardin i libris, e che magari us fâs plasê recuperâ, tipo i libri PEM o PSF. La sezion si clame Di libri (e altre perfide meraviglie).
Ultime sezion, il take away, cu lis contis di scjamâ in pdf. Par cumò o ai metût i miei ebook vieris, chei di une volte, e no ai metût il formât epub. Juste pdf, tant par dî che se o vuei meti un conte di regalâus o sai dulà metile.
Se us covente di cirî alc, tipo un libri o un autôr o une conte, lu cjatais cun il CERCA che e devente la funzion plui utile par navigâ dentri chest sît.
Par cui che no lu sa e nol vûl seguî il sît cu la mailing list, o viodarai di tornâ a meti in vore cun costance la pagjine facebook e il profîl twitter.
La grafiche dal sît le à fate Lorenzo Marangone, un zovin grafic e ilustradôr che o cjatais su instagram a @_lore_mrgn o tal footer. Seguit la pagjine, se us plasin i siei lavôrs.
La web master e je Astrid Virili, che o ai lambicât par un an par vê la vore come che mi plaseve a mi.
Chei di Mataran e l’artist Luca Tonin a son di ringraciâ par il regâl che al ricêf cui che si iscrîf ae mailing list chi sot.
Ultimissime robe: o sai che il sît, dentri, al varà un sac di fastidis peâts al timp che al passe e a magagnis informatichis: leams rots, download che no si rivin a fâ, imagjins corotis… Se o vês fastidis lassait un coment al articul o scriveitmi cence fastidis. Planc planc o rispuint a ducj e o comedi dut. E clare, faseitmi savê ce che us pâr tai coments a chest articul, ancje pa vê cualchi coment par furlan che al sarès biel. 🙂
Comments
-
dino di vildivar15 Febbraio 2021
Soi content di savè che no tu molis mai!
tu ses come un vulcan!
Ti auguri tante fortune
mandi biel
-
15 Febbraio 2021
….


text:
A Palermo, a un ciert pont dai agns Otante, si cjatarin lis redazions dai gjornâi e dai telegjornâi infestadis di bielis biondis, dutis bramosis di sfondâ. Lis lengatis a inaugurarin la espression di «biondisim», par indicâ la schirie di puemis propensis a dut pûr di jentrâ tal mont dal gjornalisim. Il passaç par cualchidune di lôr al jere obleât zontraviers di un concors di bielece, prime di capî che la lôr vite e sarès stade par simpri segnade de mission di informâ e di comunicâ. L’impuartant al è comparî. Cui si freial des competencis, di vê un titul di studis: baste sbati i voi e si àn i risultâts.
In Friûl, o sin daûr a passâ il stes fenomen. A samein lontans i timps là che o viodevin su Telefriuli la bionde Giorgia Bortolossi e la more Marina Presello. Lôr sì che a vevin competence. A comentavin, a leievin, a scrivevin. E a savevin ancje condusi, fâ lis telecronachis in direte dal stadi Friûl, intervistâ cun domandis judiziosis. Tant al è vêr che a ’nd àn fate di strade. Giorgia e colabore cun Sky, Marina Presello e je passade cun Antenna3 e Telenordest. Un lôr valôr: a jerin multifunzion. Dacuardi Udinês e il sport, ma a podevin fevelâ di dut, de cronache al costum.
Cumò al tocje contentâsi di Alexis Sabot. Cui? Alexis Sabot. Vâl a dî: atrat ae Pamela Anderson, ma inzessât. E à scomençât tant che valete di Claudio Moretti, e à partecipât a Miss Italia e po… bot e sclop… gjiornaliste. Metude a conduzion te fasse orarie che e fo dal duet Bortolossi – Presello. Il so avignî? Cussì lu viôt e lu spieghe jê intun sît internet: «Une biele cariere in tv, un microfon in man, nuie leams sentimentâi. O soi abituade a distrigâme pluitost ben ancje di bessole, e o cîr di risolvimi i problemis tirantmi sù lis maniis».
L’ultin esempli di blond girl cun ambizions gjornalsitichis e je chê di Tne/Antenna3. Une cierte Mara, «Marissima» Silvestre. Une che e vûl fevelâ di Udinês. E alore e cîr di intervistâ il cjalçadôr Samir Handanovič, corint daûr e clamantlu Jorgensen. E che par jessi plui part dal teritori (jê e je di Gjenue) e berle al microfon, dute scalmanade: «Fuerce Udin». Su Youtube a van in grant lis sôs falopis. Robe trash, come une interviste cuntune cjariese in bocje, cun tant di cuc spudât in direte. E deventarà la «Sportissimo girl», a flanc di chel brâf condutôr che al è Massimo Campazzo. Domande: parcè chei di Tne/Antenna3 no i cjatino une part plui simil a chê di Edy Campagnoli? Par dîle ae Walter Cronkite (gjornalist american muart di pôc): «And that’s the way it is». Si che duncje, fantats, chest al è il troi.
OSCAR PUNTEL
CULTURE – Biondis al assalt............
A Palermo, a un ciert pont dai agns Otante, si cjatarin lis redazions dai gjornâi e dai telegjornâi infestadis di bielis biondis, dutis bramosis di sfondâ. Lis lengatis a inaugurarin la espression di «biondisim», par indicâ la schirie di puemis propensis a dut pûr di jentrâ tal mont dal gjornalisim. Il passaç par cualchidune di lôr al jere obleât zontraviers di un concors di bielece, prime di capî che la lôr vite e sarès stade par simpri segnade de mission di informâ e di comunicâ. L’impuartant al è comparî. Cui si freial des competencis, di vê un titul di studis: baste sbati i voi e si àn i risultâts.


text:
Cheste e je la storie di Bulletto, un piçul di civuite che ancjemò nol saveve svolâ e si è cjatât tal curtîl di une femine che i à dât di mangjâ. Vaint, la femine, i à domandât “e jo, cumò, cun te, ce aio di fâ?”. E lui le cjalave e je e vaìve. Colât dal nît, Bulletto, al steve [...]
Tag: DoneBete
O soi rivade cul grop di comozion tal cuel a pensâmi di chei triscj fats di za 40 agns. O ai i ocjâi scûrs che mi platin i voi e un fazolet blanc al cuel. Cjalantmi atôr mi soi pensade dal gno zovin inamorât. Al jere biont e cui voi svelts e spaurîts, sec e spirtât, ma bon di incantesemâsi [...]
E fumave come un camin e il siò mût di fâ al jere une vore sbrigatîf.Sunte e jere une femine che cu le sô barcjute e lave a pescjâ sul flum Stele. Forsi il mistîr a lu veve imparât dal siò om, ma di lui jo no mi visi di velu cognossût. E veve une cjasute di dôs stanzis, une [...]
Îr al è muart miò cusin Bertoldino di Bertolasse. Al veve 70 agns e une cariere incredibile par lis ostarîs. Doi agns fa e jere muarte la sô spose, une femine abissine da l’anim tant nobil. Come in tal teatri dal assurt di Achille Campanile, “Il povero Piero”, îr, a mi, a mi scjampave ancje di ridi a scoltâ [...]


text:
Fin chi o vin cirût di meti a fûc il dam grandonon che i è stât fat al popul furlan cu la robarie di chel patrimoni sociâl, culturâl e identitari che Vignesie nus à puartât vie. Une sioretât di miârs di agns gafade cun grande arogance e spirt di supremazie di chê “aristocrazie comerciâl” di lagune che e voleve fâsi simpri plui grande e potente inte suaze europeane e dal Orient di Mieç, sburtant cu la sô diplomazie, peant aleancis e incrosant strategjiis, sparniçant dut intor une rêt di infiltrâts convints a cooperâ cul Leon a sun di monede. E mi pâr che i fats esponûts a vedin bielzà stiçade la reazion di plui di cualchidun. Benon! “Lasse pûr che al vai il cierf ferît, e chel scjampât che al salti dulintor: parcè che il mont al zire tra chei che a son sveâts e chei che a restin indurmidîts”. Ma no vin ancjemò considerade la strategjie politiche e militâr doprade par rivâ adore a scjafoiâ il principât patriarcjâl: une imprese mighe di pôc, stant che al jere un stât fuart e ben organizât, inserît intun contest politic, chel imperiâl, che al garantive une sigurece e un control ancje a nivel sorenazionâl. Come simpri cuant che si fâs une analisi storiografiche, bisugne tignî cont di tancj elements che si instrecin e che si influencin un cun chel altri. Tacant dal plan de economie, o podaressin dî che la presince simpri plui fuarte dai Turcs tes rotis nautichis dal mâr Mediterani e intai trois carovanîrs dai Balcans e veve di sigûr destabilizât la “Dominante” che, intal zîr di dusinte agns, e jere sbrissade intun declin lent ma inesorabil. Cetant diferente la Vignesie dal ‘400 di chê de Ete di Mieç, simpri plui avide parcè che spauride. La cussì clamade “cuarte crosade”, chê dal 1204, e fo inmaneade propit de Serenissime par nuie interessade a deliberâ Jerusalem (che anzit la flote di Sant Marc no je nancje mai rivade in chel an in Palestine), ma pluitost cun chê di dâi une bote, e grande ancje, ae citât di Bisanzi-Costantinopoli, antighe nemie intal control dal stret Bosforeion, il passaç impuartant par jentrâ intal mâr Neri, viers des planuris de Crimee. Duncje une Republiche che e meteve in scac un Imperi. E cumò invezit, intal principi dal secul XV, ancje par vie de nassite dai stâts nazionâi e pal cambiament radicâl dai ecuilibris internazionâi, la pierdite de centralitât economiche dal Mediterani, la grande potence simpri plui peade a gnovis formis di economie bancjarie e di invistiment puartade indevant dai stâts atlantics e baltics si sintive in cualchi maniere scjafoiade. E clopave. E veve bisugne di sigurece. E voleve fâ un “grant invistiment imobiliâr”, par doprâ une imagjin dai nestris timps. E la Patrie dal Friûl i someave un bocon no di pôc: cjistiei e badiis che a garantivin il control teritoriâl e che di secui a controlavin la produzion agricule, tant intensive di lus (vin e ancje vueli) che estensive paniç, buine di garantî no dome la sussistence, ma ancje une ecedence cussì impuartante di podê jessi metude sul marcjât. E chest, ancje in virtût di citâts “gruessis” (Spilimberc, San Denêl, Vençon, Tumieç, Cividât) là che il cumierç al jere ben inviât, cuntune classe borghese inteligjente e scaltride, inseride intune rêt che e cjapave dentri la vocazion antighe dai marcjadants nostrans, bogns di rivâ fin a Cracovie, Praghe, Viene, Buda e Pest, Zagabrie e Lubiane. In plui, si mantignivin contats fuarts cu lis placis plui sioris de aree toscane, in particolâr par vie dal len ma ancje dai peçots di lane. Par fuarce che une realtât cussì ben metude e faseve gole: però bisugnave rivâ a fruçonâle di dentri, se si voleve glotile. E cheste e je simpri stade le strategjie dai venezians: prin di dut indebilî, roseâ, sgnervâ, tirâ a ciment. E, dome ae fin, dâ il colp di gracie. No par nuie, une des detulis plui in ande a Vignesie e ricuarde che “l’acqua marsise i pai”. Un pôc ae volte. Baste vê pazience. Pandi velen, colpî e spietâ. Un lavôr durât plui di cent agns, disìn di daspò Marquart di Randeck inlà. Il grant patriarcje le veve capide plui che ben, dopo la vuere par controlâ la lagune jenfri Chioggia e Maran, se ai 7 di Otubar dal 1380, pôcs mês prin di murî, al scriveve: “I cjapitanis venezians a fasin patî in ogni maniere la Glesie di Acuilee e il so popul cul fûc, cu lis robariis e cu la rapine, massime in tiere di Istrie, doprant la potence des lôr galeis”. Prime di doprâ lis sgrifis al (cui, Marquart, te sô rispueste di difese? O Vignesie tal so atac? Se Vignesie, alore “e”) veve di costruî un teoreme ideologjic che al justificàs la azion militâr. Cuâl? Baste spietâ il numar de Patrie di Avost par savêlu. ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Une intime sodisfazion e contentece mi à cjapât dopo di vê let un centenâr di pagjinis de Odissee di Omêr voltade par furlan, dal grêc arcaic, di bande di Sandri Carrozzo e Pierluigi Visintin, dant un cuc ogni tant al test origjinâl dongje. Come se, cence che mal spietàs, mi vessin metût denant un grant regâl, che di tant timp o bramavi. Un lavôr madûr, une traduzion fedêl e ben fate, che nus permet di gustâ te nestre lenghe une opare di grande poesie.
Magari a cualchidun, a prin colp, i vignarà la tentazion di judicâ che la fadie dai tradutôrs e sedi riusside plui di dut sot dal aspiet tecnic, disìn cussì: bulos a vê savût meti dongje, tun ritmi insieme libar e sevêr, esametris furlans, in armonie cun chei grêcs dal origjinâl, jessint impussibil copiant la costruzion a misure.
Ma une riusside plui fine e esigjente e je stade concuistade: i doi tradutôrs a àn cjatât formis espressivis furlanis che a rivin a contânus in maniere valevul e gjoldibile mûts di pensâ, personis, vicendis e robis di une ete cetant lontane, di 3000 agns indaûr. Cuntun codiç linguistic vîf, convint, naturâl, che al vuadagne cridince a ogni rie che si lei indenant.
Ancje i erois plens di glorie a sufrissin tes storiis epichis de antichitât greghe, lôr che a stan framieç tra il jessi dius e oms. Ma Odisseu/Ulìs al parten ad implen a la umanitât. Sopuartant cun passience ogni sorte di contrarietât, di incuiet, calcoladôr, inteligjent che al è, al rive a vinci il destin che lu ten lontan di cjase; li che infin al torne, cjatant la femine, Penelope, e il fi, Telemac, in pericul.
La Odissee al è un poeme lunc 12.110 esametris. Ma par rindisi cont de bielece dal lavôr fat dai tradutôrs, baste lei almancul i tocs plui famôs come l’incuintri di Ulisse cu la dee Calipso, li che lui al decît di vignî vie di un puest maraveôs ancje se jê i à promet di fâlu jentrâ tra i imortâi; o chel cun Nausicaa, contât cuntune delicatece straordenarie; e chel cun Circe, la maghe triste; e la storie di Penelope, insidiade dai princips de sô tiere, che a volevin sposâle par vê la robe di Odisseu; e chê di Telemac, zovenut coragjôs ma inespert, a risi di vignî copât tant che al lave in cercje di so pari; e, infin, la storie dal arc di vuere e dal svindic teribil di Odisseu.
Par savorâ dal dut la poesie epiche voltade par furlan, bisugnàs sintîle lei a vôs alte di un brâf atôr, rispietant il ritmi, come se a dîle al fos chel cjantestoriis grant plui di ogni altri che al jere Omêr, ai siei timps. O vuei sperâ che prime o dopo al sucedi.
Par sierâ cheste piçule presentazion di un libri cussì impuartant, o dopri une citazion dal premi Nobel H. Böll, in particolâr in onôr di Pierluigi Visintin, mancjât masse adore: “Nol esist un mût plui nobil, par dâ testemonenace di partignî a un popul, di chel di scrivi te sô lenghe”. O di voltâ un poeme imortâl come la Odissee, par che la sô int e podedi caturânt la anime.
Tarcisio Mizzau
_________________________
L’incipit de Odissee
«L’om tu cjantimi, Muse, / espert tant di tramis, che tant al ve di clopâ, sdrumade / la sacre roche di Troie: di tancj oms al viodè / lis citâts e al savè il pinsîr, tancj dolôrs sù pal mâr / al patì intal so spirt par sigurâ e la sô vite / e il tornâ dai compagns.»
CULTURE. La grande poesie te nestre lenghe............
Une intime sodisfazion e contentece mi à cjapât dopo di vê let un centenâr di pagjinis de Odissee di Omêr voltade par furlan, dal grêc arcaic, di bande di Sandri Carrozzo e Pierluigi Visintin, dant un cuc ogni tant al test origjinâl dongje. Come se, cence che mal spietàs, mi vessin metût denant un grant regâl, che di tant timp o bramavi. Un lavôr madûr, une traduzion fedêl e ben fate, che nus permet di gustâ te nestre lenghe une opare di grande poesie.


text:
Côt, codâr, falcet, refe, ristiel, batadorie, mede… talç, ghitare, pigne, stamp, sele, glove, sampogn, cjace forade, cit, siç, tamar, brume, celâr, cali, cjalderie… nons leâts ae Cjargne di un timp, indulà che lis ativitâts principâls a jerin leadis ae agriculture e ai animâi.
Cul passâ dal timp chestis ativitâts a son caladis e vuê chei che a van “a rezi” o a “fâ fen” o “a fâ formadi” a son simpri di mancul. Al è simpri plui râr, tai paisuts di mont, cjatâ inmò viertis e in funzion lis latariis.
Cirche un an fa, il Comun di Lauc al à volût tornâ a vierzi la latarie turnarie metint adun une mostre permanent dedicade ae filiere dal lat.
“La mostre – e spieghe la assessore ae culture Elisa Gressani – e vûl contâ la storie no dome di un passât ma ancje di un presint inmò vîf sul teritori. A son un grum di aziendis agriculis che a lavorin di bessolis il lat. Ducj i ogjets in mostre a son stâts regalâts di privâts e tancj recuperâts des vecjis latariis che a funzionavin in ogni frazion.”
Dongje ai imprescj significatîfs dal lavôr si cjate descrite, in cinc panei tematics, la procedure leade ae lavorazion dal lat, ae cure dai animâi e ae produzion dal fen, e ancje aes ativitâts des malghis ancjemò presintis sul nestri teritori. Ogni panel al à fotografiis, e al è un video che al conte une serie di testemoneancis cjapadis sù di Stefano Morandini: suns, vôs e rumôrs des malghis, de campagne e de latarie a tornin a rivivi e a fâsi sintî.
La mostre, visitade soredut des scuelis, e je une vore interessante e e jude a svicinâsi a di un mont cuasi dal dut dismenteât e dal sigûr gnûf pes gjenerazions zovinis. La mostre di Lauc e je vierte la sabide des 3 aes 5 dopomisdì e pal mês di Lui e di Avost ancje la domenie, des 10 a misdì, e des 3 aes 5 dopomisdì.
“Il Comun di Lauc – e continue Elisa – al da la pussibilitât a cui che al ven a fânus visite di fâ bielis cjaminadis tal mieç de nature (sedi a pît, che a cjaval e in bici) e ancje tal mieç de storie (la necropoli di Curs cui tombâi ingjavâts tal cret, la gleseute de Madone di Trave dulà che i fruts muarts “a tornavin a vivi par un marilamp juste il timp di jessi batiâts”, e v.i). Di Invier, si pues schiâ: o vin un piçul implant in Val di Lauc. Par di plui, chest an al cole l’aniversari dai 1.000 agns di storie dal Comun di Lauc e dal 20 di Jugn o vin une schirie di events che a laran a rindi plui vive dute la Istât.”
Nol reste che cjatâ la ocasion par inneâsi tal biel mieç de nature di Lauc, distirât tune biele alture jenfri l’Arvenis e la Val Tiliment, a 719 metris dal nivel dal mâr. ❚
Marta Vezzi
Lauc. Mostre permanente de civiltât contadine e… un comun di discuvierzi............
Côt, codâr, falcet, refe, ristiel, batadorie, mede… talç, ghitare, pigne, stamp, sele, glove, sampogn, cjace forade, cit, siç, tamar, brume, celâr, cali, cjalderie… nons leâts ae Cjargne di un timp, indulà che lis ativitâts principâls a jerin leadis ae agriculture e ai animâi.


text:
In Patagonie
di Bruce Chatwin
(Traduzion di Christian Romanini)
Te sale di mê none e jere une vetrinute cu lis puartis di veri e te vetrinute un toc di piel. Al jere dome un tocut piçul, ma dûr e penç, cun çufs di pêl rossit e ruspiôs. Al jere tacat intune cartuline cuntune brucje rusine. Su la cartuline al jere scrit alc cuntun ingjiustri neri smamît, ma in chê volte jo o jeri masse piçul par lei.
«Ce isal?»
«Un toc di brontosaur»
Mê mari e saveve i nons di doi animâi preistorics, i brontosaurs e i mamut. E saveve che nol jere un mamut. I mamut a vignivin de Siberie.
Il brontosaur, o vevi imparât, al jere une bestie che e jere inneade cul Diluvi, stant che e jere masse grande par Noè par cjamâle su la Arcje.
Mi vevi imagjinât une creature pesante e ruspiose cun dincj grancj e sgrifis e une lûs verde maliciose tai voi. Plui voltis il brontosaur al sarès jentrât te mê cjamare sdrumant il mûr e dismovintmi intant che o durmivi. Chest particolâr brontosaur al veve vivût in Patagonie, un paîs in Sud Americhe, là che al finìs il mont. Miârs di agns prin al jere colât intun glaçâr, al veve viazât jù pe mont intune preson di glace celeste e rivât da pît in cundizions perfetis. Li un cusin di mê none, Charley Milward il Marinâr, lu veve cjatât. Charley Milward al jere cjapitani di une nâf marcantîl che e jere lade sot a pene jentrade tal Stret di Magjelan. Lui al jere sorevivût al naufragji e si jere sistemât li dongje, a Punta Arenas, li che al veve metût sù un cantîr par comedâ nâfs. Il Charley Milward de mê imagjinazion al jere un diu tra i oms – alt, cidin e fuart, cun mostascjis neris e fatis sù come i cuars dal roc e voi celescj braurôs. Al meteve la barete di marinâr fracade in bande e i stivâi di pescjadôr raveâts jù. Dal moment che al veve viodût il brontosaur saltâ fûr de glace, al veve savût ce fâ. Lu veve fat a tocs, salât, metût tai caratei e mandât al museu di storie naturâl a South Kensington. ❚
___________________________________
Il libri e l’autôr
Nassût a Sheffield, Yorkshire, intal 1940, Bruce Chatwin al scomence a lavorâ pe cjase di astis Sotheby’s, ma al lasse il lavôr par deventâ consulent di art e architeture dal Sunday Times Magazine. Chest al contribuìs a disvilupâ il so talent naratîf e i permet di fâ tancj viaçs.
Daspò di vê passât sîs mês in Patagonie al scrîf In Patagonie (1977), deventât in curt un libri di cult, che al à consacrât la sô innomine di scritôr di viaçs. La storie e conte dal viaç fat dal scritôr ae ricercje di un toc di piel dal preistoric milodont, repert viodût a cjase di sô none e dopo lât pierdût. Il scritôr al tache il viaç cun pocje organizazion e ancjemò mancul risorsis, di mût che al è costrenzût a vivi intal plen i paisaçs, passâts pal plui a pît, a strenzi rapuarts cui abitants e la storie dal puest. Dal protagonist, invezit, vie pe conte no si sa nuie, nancje il so aspiet.
Ae fin dai agns otante Chatwin si à inmale di aids e al mûr a Nize intal 1989, ae etât di 48 agns. ❚
_____________________________________
Il tradutôr
Christian Romanini al è nassût a Dielsdorf in Svuizare intal 1977, ma al vîf in Friûl di cuant che al veve 6 mês. Al lavore tant che promotôr linguistic tai Ents publics. Diretôr dal mensîl Tiere Furlane publicât de Regjon e dal anuari di Glesie Furlane Patrie dal Friûl, al è colaboradôr da La Patrie dal Friûl e dal setemanâl Il Friuli. Segnalât al Premi San Simon di Codroip tal 2006 cun Roberto Ongaro pe traduzion dal Var di Nievo e tal 2011 al à vint la seconde edizion dal concors In trê riis cul romanç Un altri carnevâl, inmaneât de associazion Colonos. Al è un dai “contecurtârs” di www.contecurte.blogspot.com, blog di contis curtis par furlan. Tal 2015 al à publicât Sul Troi di Aquilee (Ed. Glesie Furlane), diari di viaç scrit dopo de sô esperience su la prime part dal Iter Aquileiense (www.camminoceleste.eu). Dedicât al so prin fi Lorenzo, il libri al è rivât ae seconde edizion e si pues cjatâlu tes librariis dal Friûl o scrivint une mail a info@glesiefurlane.org. ❚
✒ par cure di Raffaele Serafini e Dree Venier
SCOMENCÂTS PAR FURLAN. In Patagonie............
In Patagonie


text:
21 agosto 2009
Fuarce Furlans di Colonia Caroya
Al è tant che no feveli di lôr: il program Fuarce Furlans al va in onde di Colonia Caroya in Argjentine su lis frecuencis di Radio Fm Comunicar. Tra i condutôrs o vin Marta e Daniel. O aprofiti ancje par saludâ il gno amì Claudio Roya.
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
Nessun commento:
Iscriviti a: Commenti sul post (Atom)


text:
Te miserie di ogni om01 di Zenâr 2005
Ancjemò une volte e je comparide la bontât di Diu nestri salvadôr e il so amôr pai oms (Tt 3, 4) e nô si preparìn a vivi, tal misteri e sot i vêi sacramentâi, chest event unic. Un event che al à rivoluzionade la storie, riconsacrade la tiere, ricreade la gjernazie umane. Di fat la storie no je plui, o no varès di jessi, la civiltât o inciviltât dai oms cence o cuintri Diu, ma il lôr percors cun lui, deventât Emanuel, Diu cun nô, Diu come nô, Diu par nô. No plui une storie maladete, ma une storie sacre, un troi di santitât. La tiere, deventade ostîl a Diu e inospitâl al om, e torne a jessi il lûc de sô presince e duncje e je tiere sante, riscatade, purificade dal so sanc e fecondade de sô gracie.
Ancjemò une volte o celebrìn il misteri di chel Diu che no dome al fâs il mont, no si contente di contemplâlu te sô bielece, ma al plante la tende tal nestri desert, al ven in cjase sô. Ma, al zonte Zuan, i siei no lu àn acetât ( Zn 1, 11). Al è chest incuintri simpri bramât e mai concludût, chest corisi daûr come inemorâts che no rivin a cjolisi e no rivin a stâ cence, chest arc scomençât e mai sierât il misteri dal Nadâl. Un misteri di lûs ma ancje di scûr, di brame ma ancje di ripulse. E la liturgie, te sô fuarce sacramentâl, nus da ancjemò une volte la pussibilitât di incuintrâlu, di contemplâlu, di invidâlu a cjase nestre, te scune dal nestri cûr.
Pecjât che une ocasion cussì splendide e forsit inripetibil, cun tantis che in’ vin aromai strassadis, e riscji di deventâ l’enesime comedie, là che dut si distrighe in lampadinis coloradis, côi di panetons, regâi stupits, cjançons dissacradis e banâls. Nadâl fieste de esclusion, impen di fieste dal incuintri. Nadâl fieste de evasion, impen di fieste di une autentiche incjarnazion tal nestri cûr e tal mont.
Bisugne tornâ a l’essenzialitât, a la sacralitât, a la serietât dal Nadâl, se no al è miei abolîlu come ch’al à fat Fidel Castro e i siei compagns ditatôrs. Almancul in chei paîs si veve la brame de fieste, impen di assuefazion e de sglonfe. Di fat i grancj conseis che a vegnin dâts in chescj dîs sun ogni pulpit mediatic, no son di fermâsi tal cidin de propie cussience a fâi larc tun cûr cjamât e disordinât, ma cemût dâ dongje il cenon de vee e il gustâ dal dì. La grande cuistion no je di jemplâsi di lûs e di vê l’anime lisere e contente, ma di meti sù cualchi chilo e rivâ a parâlu jù a celebrazion finide. Une cuistion di diete, di caloriis, di linie, plui che di fede, di religjon, di conversion.
Dut chest clime di lûs artificiâl, di furniment esteriôr, di consumisim slavrât, di false ligrie, al riscje di umiliâ, emargjinâ, fâ patî ancjemò di plui chei che a son i prins, e i unics, distinataris de buine gnove dal agnul: i puars, i piçui, chei cence non, cence storie, cence dignitât, cence avignî, condanâts a une eterne insignificance.
Epûr il Nadâl al è e al reste la lôr grande ocasion di jessi consolâts e gratificâts. Nadâl nol è il Nadâl dal paneton, ma di chei che a son cence pan. Nol è il Nadâl des pelicis, ma di chei che a sbalsin di frêt. Nol è il Nadâl des stradis inondadis di lûs mate, ma di chei che si tirin dongje un cul altri, tun canìs, fasintsi lûs e sclipintsi cuntune cjandele. Nol è il Nadâl dai furtunâts, ma dai falîts. E Diu al cjalarà lis lôr lagrimis, plui che lis nestris musis passudis. Intant che nô si jemplìn di presepis e di bambinuts, il Fî di Diu al va a cirî l’ultim cjanton sociâl e uman e li, dome li, al ripet il grant meracul. Al è te miserie di ogni om che il Fî dal om al cîr e al fâs la sô cjase benedete.


text:
La Fondazione Friuli e à fat savê i risultâts dal Bando Arricchimento offerta formativa 2017– il tiermin pes domandis al scjadeve ai 3 di Lui passât – indreçât aes scuelis secondariis superiôr des provinciis di Udin e Pordenon.
A son stâts acetâts 20 progjets scolastics smirâts a miorâ la cualitât de ufierte formative dai istitûts relatîfs. L’obietîf dal bant, rivât ae cuinte edizion, al è chel di favorî la formazion dai zovins potenziant lis lôr competencis linguistichis e sientifichis, ma ancje in materie di citadinance ative e di cognossincis digjitâls.
Fra i temis dai progjets acetâts, la valorizazion des lenghis comunitariis, comunicâ miôr cui gnûfs stumenti digjitâi, avigniments sportîfs e musicâi, iniziativis di prevenzion de dispersion scolastiche.
Dentri dai i vincj, un al à un titul (ancje) par furlan: Par gracie di diu – per grazia di Dio. Il pellegrinaggio religioso nelle terre del Friuli: dalla Romea Strata ai percorsi della religiosità popolare presentât dal Istitût Statâl di Istruzion Superiôr Bonalt Stringher di Udin.
I progjets a varan di jessi disvilupâts intal an scolastic 2017-2018.
cemût che di regolament, il risultât dai progjets singui al varà di jessi esprimût ancje di une opare di creativitât: un elaborât multimediâl, un sît web o un periodic, un spetacul o un curtmetraç. Un prodot finâl dal inzen dai arlêfs.
Il president de Fondazion Friûl Giuseppe Morandini al è content de cualitât dai lavôrs presentâts: «Ancje chest an o vin tant preseât la capacitât progjetuâl des scuelis, che a metin in cjamp iniziativis di alte cualitât che in cheste edizion si son incentradis, ancje cun soluzions inovativis, su la cognossince des lenghis, su la citadinance ative e no dome. Il nestri obietîf, condividût cu lis istituzions scolastichis, al è chel di favorî iniziativis che a puedin proponi une ufierte formative plui complete e soredut aderente aes dibisugnis efetivis di ogni istitût singul».
(Redazion)
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
ILLY AL FÂS “DIETROFRONT”_ Domenie ai 15. Colp di sene: il president de Regjon Riccardo Illy – dopo des protestis unanimis dal mont furlanist – al fâs “dietrofront” e al dîs di sei favorevul a une des fondis dal DDL proponût dal Comitât di esperts e modificade de sô Zonte, ven a stâi lis modalitâts di insegnament dal furlan (insegnament automatic, fûr che par chei che a rinunciin). “O riten – al dîs il Governadôr – che il furlan al sedi un patrimoni di ducj i citadins de Regjon. E o riten di aministradôr de Regjon un gno dovê difindilu”.
IL COMITÂT 482 AL INCUINTRE I CONSEÎRS_ Lunis ai 16. Alì de sede de Regjon, a Udin, al ven metût adun dal Comitât 482 un apontament indreçât ai conseîrs regjonâi. La logjiche de iniziative e je chê di ufrî informazions coretis su la cuistion de tutele de lenghe furlane. A chest pro al ven ancje dât fûr un document cu lis rispuestis a dîs lûcs comuns su la marilenghe.
I conseîrs che si son fats viodi o sintî a son stâts une vore pôcs: di persone Menis, Menosso e Spacapan; Violino al à mandât une sô delegade; Franzil, Molinaro, e Zorzini si son scusâts par no podê jessi par vie di impegns istituzionâi. I conseîrs presints, daûr di ce che a àn dit, a àn judicade utile la iniziative, e a àn spiegât a ce pont che si è cu la discussion. In totâl lis propuestis di leç al esam de VI Comission a son 4: une de Zonte, une de Leghe, une trasversâl e une di Forza Italia.
VOLANTINS LI DAL MITTELFEST_ Simpri lunis un altri grup dal Comitât 482 al è lât sù a Sant Pieri là che al jere daûr a tacâ un spetacul (chel centrâl, par rilançâ la Cjarte dai dirits) dal Mittelfest. I ativiscj si son plaçâts denant de jentrade a dâ fûr i volantins cul apel a ducj chei che a son lâts a viodi il spetacul. Si fevele di miârs di volantins dâts fûr.
LA CUISTION DE DELIMITAZION_ Martars ai 17. Dopo dal intervent di Illy la maiorance regjonâl e cjate un acuardi di massime. E reste in pîts però la cuistion de jessude dai Comuns dal teritori di metude in vore de leç di tutele. L’orientament de maiorance al è chel di previodi la esclusion cuant che e je votade dal 50% plui un dai conseîrs comunâi. A chest passaç, al ipotize il president de VI commission Kristian Franzil (Rifondazion), si podarès zontâ un altri di bande de Provincie competente.
Contrarie la conseire Bruna Zorzini Spetic (Comuniscj talians): “No si pues pensâ di tutelâ une minorance se e baste une maiorance semplice a gjavâ un Comun de zone di tutele”. Pal rapresentant dai “Cittadini” Piero Colussi “si è cjatât un pont di incuintri su ciertis richiestis rivadis di sindics, ma a rivuardaran dome pôcs teritoris de aree pordenonese”.
DUT RIMANDÂT A SETEMBAR_Sul teme de delimitazion e su altris passaçs “Intesa” e varà ancjemò di sierâ il cercli in viste de ultime sentade dal Grop ristret, fissade pai 23 di Lui, dulà che si varà di produsi un articolât di puartâ in Comission a Setembar. “L’obietîf – al à spiegât Franzil – al è chel di puartâ la leç sul furlan ae prime session consiliâr dopo de polse estive par rivâ a une aprovazion paralele ae leç su la minorance slovene”.
STRASSOLT: “ILLY, SVOLTE ELETORÂL”_ Miercus ai 18. “Lis elezions dal 2008 si vincin in Friûl”. Il president de Provincie di Udin, Marzio Strassoldo, al viôt te vierzidure dal president Riccardo Illy su la leç di tutele dal furlan une mosse par garantîsi consens in viste des regjonâls dal an che al ven. “La Zonte regjonâl, intun prin moment e veve claramentri peiorât il test vignût fûr dal Comitât di esperts. Cumò a son stâts fats dai justaments, ancje se si trate di une rispueste inmò parziâl. Al reste di fat il grop de delimitazion: ancje su chest la Regjon e à di fâ un pas indaûr”.
CIANI (AN): “LEÇ COSTOSE E INUTILE”_ Joibe ai 19. “Il Friûl nol sint la esigjence di cheste leç, costose e inutile”. An, cun Paolo Ciani, al boce cence apel la leç su la lenghe furlane proponude de maiorance. “I comuns e ducj i ents gjestôrs – al zonte Ciani – a varan di cjamâsi di cetancj coscj che a finaran par sei cuvierzûts des impuestis locâls”. “La Regjon – seont Ciani – ta chest mût si slontane dal rest de Europe e dal mont”.
LA PROPUESTE DI FORZA ITALIA
Tal numar di Lui 2007 o vevin anticipât che ancje Forza Italia, par iniziative dal conseîr Massimo Blasoni, e veve depositât la sô propueste di leç pe tutele de lenghe furlane. Tal test nol è proviodût l’insegnament obligatori de lenghe furlane, ma une valorizazion dai elements identitari traviers la storie e lis tradizion. La formazion dai insegnants a varès di jessi metude in vore cun convenzions cu la Universitât dal Friûl.
Il pont sul DDL pe lenghe furlaneAnna Bogaro
ILLY AL FÂS “DIETROFRONT”_ Domenie ai 15. Colp di sene: il president de Regjon Riccardo Illy – dopo des protestis unanimis dal mont furlanist – al fâs “dietrofront” e al dîs di sei favorevul a une des fondis dal DDL proponût dal Comitât di esperts e modificade de sô Zonte, ven a stâi lis modalitâts di insegnament dal furlan (insegnament automatic, fûr che par chei che a rinunciin). “O riten – al dîs il Governadôr – che il furlan al sedi un patrimoni di ducj i citadins de Regjon. E o riten di aministradôr de Regjon un gno dovê difindilu”.


text:
La Corsiche e je la cuarte isule plui grande dal Mediterani, dopo de Sicilie, de Sardegne e di Cipro. Classificade dispès e in maniere sbaliade come une des 26 regjons de France, in realtât e je definide par leç tant che une “coletivitât teritoriâl”, in pratiche une sorte di regjon autonome, come il Friûl in Italie. La Corsiche, une des primis republichis democratichis europeanis, fondade tal 1755, e fo leteralmentri vendude ae France tal 1768 dai gjenovês che in chê epoche a vevin il control su la isule. Cuntune estension di 8.680 km? e une popolazion di 279.000 abitants, la Corsiche e je dividude in doi dipartiments (o areis aministrativis): la Corse du Sud e la Haute Corse. Tal 2003, un referendum al à cirût di riunî i doi dipartiments sot di une aministrazion uniche che e ves plui autonomie e podês.
Il referendum nol à vût i risultâts sperâts, ma i diviers moviments autonomiscj e indipendentiscj a van indenant cu la lôr bataie pe riduzion des tassis, par dâ plui podês aes autoritâts locâls e pe difese de lenghe corse. Cheste ca e je une lenghe romanze fevelade di cirche 100.000 personis, simile al dialet toscan e declarade ultimementri di bande dal UNESCO, la organizazion des Nazions Unidis pe promozion sientifiche e culturâl, in pericul di estinzion. E pûr la lenghe e je doprade ancje dai zovins, tant che ancje la famose enciclopedie on line Wilkipedia e à une version scrite dal dut in lenghe corse, che e je stade ricognossude come lenghe regjonâl di bande dal guvier francês tal 1974. La lenghe e à diviers dialets che a corispuindin a diferentis zonis de isule (chel fevelât a Bastia e Corte al è diferent di chel di Porto Vecchio o Bonifacio). La lenghe fevelade a Bonifacio, par esempli, e je simile al dialet gjenovês, mentri che chê de capitâl, Ajaccio, e je considerade une vie di mieç, miscliçade cui varis dialets de isule. Par capî trop che cheste lenghe e je dongje dal talian te forme dialetâl, baste cjapâ a esempli cualchi frase semplice, di chês che si doprin te vite di ogni dì:
Pâs e Salût: Pace i salute
Bundì, cemût?: Bonghjurnu , Cumu hè?
Cemût isal il timp?: Chí tempu face?
Dongje de lenghe uficiâl, il francês, te isule si dopre ancje il talian.
Clâr che la lenghe e devente ancje chi, come in altris lûcs là che a esistin minorancis linguistichis, un mieç par veicolâ la culture locâl, come la tradizion musicâl e i proverbis. Il guvier francês al è contrari a une indipendence totâl de Corsiche, ma al prudele un ciert nivel di autonomie. La situazion, ancje pal guvier di Parîs, e je di fat delicade: cierts moviments indipendentiscj, fin dai agns ’70, a doprin i atentâts cuintri personis e istituzions francesis (come tal câs dal omicidi dal prefet “http://en.wikipedia.org/w/index.php?title=
Claude_Érignac&action=edit” Claude Érignac, tal 1998) e cuintri i imigrâts. Tal 2000 Jospin, che a la epoche al jere prin ministri francês, si è mostrât in cunvigne cu la concession di une plui largje autonomie ae Corsiche e cu la tutele de lenghe locâl, comprendude la decision di rindi obligatori l’insegnament de lenghe corse tes scuelis, in cambi de fin des violencis dai grups pui estremiscj. Il referendum dal 2003 però al a confermât che la maiorance dai Cors e à miôr di mantignî la situazion come che e je: di fat, in chê ocasion il 50,98% dai votants al à decidût di no acetâ il plan che al varès dât pui autonomie a la isule, cuintri un 49,02% di favorevui.
–––––––––––––––––––––––––––––––––––––––––––––
LIS GNOVIS
SMS par galês
Grazie a Tecstio, un software che si pues discjariâ sul telefonut, al sarà plui facil scrivi SMS par galês. Il software al pues sei personalizât e al è indotât di un inzornament continui dal dizionari. Tecstio al ricognòs i caratars galês e al è bon di induvinâ lis peraulis prime che si finissi di scrivilis, fasint sparagnâ timp al utent. La Nokia e veve za creât un sisteme simil, clamât “Welsh Everywhere!”.
Il guvier basc al investìs 2,3 milions di euros pe difusion de lenghe basche sui puescj di vore.
La cifre e je stade anunciade dal vice conseîr pes politichis linguistichis, Patxi Bastarrika, e e corispuint al 26% in plui di chel che al jere za stât stanziât l’an prime pe promozion de lenghe tes impresis privadis. L’esecutîf al à za contatât 1.800 impresis par une prime diagnosi de situazion linguistiche. In plui di chest, il guvier locâl al furnirà struments utii ae promozion de lenghe.
Irlandês a Shangai.
‘Cré na Cille’, il film dut in gaelic basât suntun romanç di Máirtín Ó Cadhain’s, al è stât sielzût par partecipâ al Shanghai International Film Festival, un dai festivals cinematografics plui impuartants da la Asie. Il film al fevele de storie dal rapuart dificil e conflituâl tra dôs sûrs, che al dure fin dopo la muart. La plui part dal film e je ambientade intun cimitieri. La pelicule e je stade preseade e premiade plui voltis in Irlande.


text:
Guvier dal teritori, disvilup economic, coesion sociâl, sostignibilitât, partecipazion democratiche, atenzion pal ambient e pe economie locâl, cooperazion teritoriâl. A son i argoments e i indreçaments operatîfs che si cjatin te Agjende teritoriâl europeane 2020 (AT 2020), definide ancjemò ai 19 di Mai dal 2011 a Gödöllő in Ongjarie. A pensâi parsore al è propit ce che al covente, sei ae Europe che al Friûl. Cun di plui ce che al salte fûr di chel document al corispuint a chê vision di Friûl che a àn mostrât in tancj di lôr, a pro di un “Friûl Friûl” e duncje di un “Friûl in Europe” e viert al mont.
De partecipazion, tal 1949, di une delegazion furlane ae fondazion de FUEN (la Union federaliste des nazionalitâts e des regjons de Europe) ai resonaments di Fausto Schiavi in cont dal Friûl fintremai aes liniis programatichis dal gnûf progjet politic furlan “Un Friûl Diferent”, là che si lein ancje riferiments ae “AT 2020”, propit su chescj cantins si pues vualmâ une linie di continuitât, pûr inte diversitât dai timps e des sensibilitâts.
Propit chê linie e chel ategjament a àn puartât a cjalâ in maniere positive viers dal progjet di Alpe Adria ancjemò tal 1969, nûf agns prime de sô fondazion, e a viodi di simpri tant che alc di naturâl la cooperazion, a plui nivêi, cu la Carintie e la Slovenie. Di chê stesse linie e di chel ategjament e divegnin sei la atenzion viers dai ultins agns di Alpe Adria, che la sô pierdite progressive di fuarce e di iniziative e je leade ancje ai mudaments epocâi che a àn cambiât il contest là che e jere stade metude adun, sei chê in cont de Euroregjon, che dongje des sôs tantis potenzialitâts e palese contradizions e diviers ponts di domande, cemût che o vin marcât su chestis pagjinis un mês indaûr. Cun di fat, e somee simpri di plui une sorte di “dependance” de fantomatiche “Macroregione del nord”: une ipotesi une vore taliane e une vore pôc europeane, là che la uniche robe clare, par cumò, al è il fat che e va cuintri des dibisugnis dal Friûl e de autonomie speciâl de regjon Friûl-VJ. Tant a dî che, impen di deventâ il centri de Europe, o tornaressin a jessi la periferie de Italie.
✒ Marco Stolfo
FRIÛL EUROPE. Cooperazion teritoriâl, un avignî di fâ sù e une storie di no tradî............
Guvier dal teritori, disvilup economic, coesion sociâl, sostignibilitât, partecipazion democratiche, atenzion pal ambient e pe economie locâl, cooperazion teritoriâl. A son i argoments e i indreçaments operatîfs che si cjatin te Agjende teritoriâl europeane 2020 (AT 2020), definide ancjemò ai 19 di Mai dal 2011 a Gödöllő in Ongjarie. A pensâi parsore al è propit ce che al covente, sei ae Europe che al Friûl. Cun di plui ce che al salte fûr di chel document al corispuint a chê vision di Friûl che a àn mostrât in tancj di lôr, a pro di un “Friûl Friûl” e duncje di un “Friûl in Europe” e viert al mont.


text:
Al à vût il vôt di ducj i conseîrs provinciâi di Udin l’ordin dal dì proponût dal conseîr Federico Simeoni (Front Furlan) cuintri de ipotesi di disfâ il F-VJ dentri di une macroregjon. Ordin dal dì che il president Pietro Fontanini e il president dal Consei Fabrizio Pitton a trasmetaran al gnûf president de Republiche Sergio Mattarella. Jentrant tal argoment, Simeoni al à marcât il florî di propuestis a nivel talian contrariis aes autonomiis locâls, judicant necessari cjapâ une posizion fuarte di tutele cuintri riformis fuartis che a riscjin di comprometi la specialitât. Andrea Simone Lerussi, conseîr dal Pd, spiegant i motîfs principâi de specialitât dal F-VJ, oltri ae presince des minorancis linguistichis, al à riclamât la gjestion virtuose des risorsis, duncje un model di cualitât aministrative, di federalisim; Gabriele Pitassi (Pd) al à sburtât ducj a difindi in maniere valide la nestre specialitât che Salvatore Spitaleri (cjâf grup dal Pd) al à definît un teme che al sburte viers dal avignî.
“Tra lis 5 realtâts a statût speciâl, la nestre e je chê plui debile” al à comentât Fontanini “Si capissin e si prudelin chês altris ma no chê dal F-VJ che si fonde su la presince di minorancis linguistichis e in particolâr di chê furlane”. Il President, pontant sul art. 6 de Costituzion, si è augurât di vê la poie sedi dal President de Republiche, sedi dal popul furlan. ❚
✒ Redazion
Simeoni (FF) in difese de specialitât............
Al à vût il vôt di ducj i conseîrs provinciâi di Udin l’ordin dal dì proponût dal conseîr Federico Simeoni (Front Furlan) cuintri de ipotesi di disfâ il F-VJ dentri di une macroregjon. Ordin dal dì che il president Pietro Fontanini e il president dal Consei Fabrizio Pitton a trasmetaran al gnûf president de Republiche Sergio Mattarella. Jentrant tal argoment, Simeoni al à marcât il florî di propuestis a nivel talian contrariis aes autonomiis locâls, judicant necessari cjapâ une posizion fuarte di tutele cuintri riformis fuartis che a riscjin di comprometi la specialitât. Andrea Simone Lerussi, conseîr dal Pd, spiegant i motîfs principâi de specialitât dal F-VJ, oltri ae presince des minorancis linguistichis, al à riclamât la gjestion virtuose des risorsis, duncje un model di cualitât aministrative, di federalisim; Gabriele Pitassi (Pd) al à sburtât ducj a difindi in maniere valide la nestre specialitât che Salvatore Spitaleri (cjâf grup dal Pd) al à definît un teme che al sburte viers dal avignî.


text:
Dirits des minorancis, la ricercje de situazion linguistiche e il sisteme economic des cooperativis, a son cjapitui dal progjet “Identitât e cooperativis”. I partners in Austrie a son la Union economiche slovene, la federazion bancjarie de minorance slovene “Zveza Bank” e l´ufici pe minorance slovene.
“Austrie e Italie, di fat, no spartissin dome une frontiere tal arc alpin, ma ancje la presince di minorancis che a puedin doprâ il confin tant che oportunitât di inricjiment e di disvilup.” Cheste e je salacor la idee che si plate daûr il progjet Interreg IV Italia–Austria ID-Coop, inviât tal Otubar dal 2012 e che si concludarà tal Març dal 2015.
ID-Coop e promôf une union inovative jenfri cooperativisim e minorancis storichis cul fin di miorâ la competitivitât. Di fat, si trate di un pinsîr inovatîf, contrari ae idee demagogjiche che la politiche linguistiche e lis cuistions sui dirits di minorance a sedin bêçs butâts vie, e che no àn nuie a ce fâ cui principis de economie moderne.
Esperts dal cjamp de economie e de politiche di minorance des provinciis di Belum, Bolzan, Udin e Gurize, e in Carinzie tai distrets di Villach, Klagenfurt e Völkermarkt, si passin opinions e esperiencis.
Il leader dai partners dal progjet al è il centri di ricercje EURAC di Bolzan che al lavore dutun cun cuatri ents principâls: doi a rapresentin il Friûl Vignesie Julie, ven a stâi ARLeF e il Comun di Monfalcon, e chei altris doi a son la SGZ, Union economiche slovene de Carinzie e la Provincie di Belum.
O fevelìn di un teritori dulà che a vivin plui o mancul 800 mil personis di minorance furlane, slovene, ladine, ven a stâi il 50% su une popolazion totâl di 1,5 milions. In particolâr, te aree cjapade in considerazion dal ID-Coop, a son 80 mil i ladins, 700 mil i furlans, 79 mil i slovens.
***
Imparâ dai Sudtirolês
Il coordinatôr pal progjet de SGZ, Union economiche slovene de Carinzie, al è un zovin di dome trente agns: Marko Haschej. Tes riunions di lavôr si discutin i risultâts dai sondaçs de Academie Europee (EURAC). A vegnin metûts in confront i dirits des minorancis, il finanziament e la rapresentazion politiche, il status de lenghe uficiâl e altris aspiets. Daûr Marko Haschej, la esperience taliane – soredut par chel che al inten la organizazion des cooperativis che al è il teme centrâl dal progjet transfrontalîr – e je une vore interessante pai carinzians. Soredut il cooperativisim – che al rapresente in Sudtirôl un pilastri economic e sociâl impuartant – al pues jessi un model positîf pe organizazion de convivence in Carinzie.
Il model economic e sociâl de cooperative che al dovarès jessi conformi cu lis esigjencis dai abitants de zone dal progjet al è un obietîf concret. La SGZ, cui partner associâts in Carinzie, a àn presentât dai 13 ai 15 di Novembar il progjet, tal cors di seradis informativis in diviers comuns tal teritori abitât de minorance slovene.
***
Meti in relazion lis cooperativis e la ativitât culturâl
La partecipazion al progjet no è leade a nissune organizazion o associazion. Marko Haschej al spieghe che a vuelin rivâ a un scambi professionâl di opinions e includi il plui grant numar di elements locâi, in particolâr assessôrs comunâi, ma ancje rapresentants di dutis lis sferis de vite publiche e privade.
***
Si cirin alternativis
Lis cooperativis a son in realtât une invenzion dal secul XIX. Artesans, operaris e agricultôrs si jerin dâts adun par judâsi un cul altri . E, dut câs, lis Nazions Unidis a àn proclamât il 2012 An internazionâl des cooperativis. Pai esperts, la decision des Nazions Unidis no je une sorprese. Par lôr l´interès cressint al è une consecuence de crisi economiche mondiâl: si cirin gnûfs modei economics. ❚
✒ Janez Erat
AUSTRIE. Gnûf concet de cooperazion tra lis minorancis te nestre regjon, daûr dal principi di judâsi un cul altri............
Dirits des minorancis, la ricercje de situazion linguistiche e il sisteme economic des cooperativis, a son cjapitui dal progjet “Identitât e cooperativis”. I partners in Austrie a son la Union economiche slovene, la federazion bancjarie de minorance slovene “Zveza Bank” e l´ufici pe minorance slovene.


text:
Nadâl, plui che lusôrs e colôrs, lampadinis che a cimiin e a corin, panetons e mandolât e je ocasion di interioritât e spiritualitât, di valôrs umans condividûts. Al nas un frutin che nol cjate udience e puest te societât. E lis gjerarchiis e autoritât di cualunche gjenar no si nacuarzin di lui. Ma i piçui e tibiâts in lui a cjatin sperance e udience, dignitât e coragjo. Cu la solite fantasie e profonditât pre Antoni nus puarte a pensâ, partint dai progjets di Diu te storie umane, a la nestre scjale di valôrs, a ce che o ritignìn plui impuartant e che al merti di impegnâsi e scombati.
pre Roman Michelotti
Diu al mandà l’agnul Gabriel intune citât de Galilee che i disin Nazaret, li di une fantate, imprometude a un om di non Josef de cjase di David: la fantate e veve non Marie.
Supìn chestis peraulis une par une par scuvierzi l’operâ mistereôs di Diu inte storie.
Ogni salvece e partìs di Diu e cuant che al vûl lui, l’unic che al cognòs il segret dal “timp”. E lui al opere midiant des creaturis, strade plui naturâl, par onorâlis cul cjapâ part a un plan di salvece. L’agnul al è mandât; nol pues lâ dibessôl, stant che la legjitimazion dal so viaç al è il mes che al à di puartâ. E cussì ancje Gabriel al partìs pe grande trasfierte. Dulà laraial il mes di Diu e ce strade sielzaraial?
Se Diu al è il trassendent e plui in là di ogni idee o inmagjinazion, o pues sielzi ancje une inmagjin “materiâl”, savint che si trate di une mê fantasie.
Ce nons sono scrits inte agjende di Diu, cun tant di direzion e di numar telefonic? O pues scrupulâju dal zîr che al à fat il puestin Gabriel.
Di tante int dal mont d’in chê volte o ancje dome de Palestine, in teste nol jere il numar di telefon dal prin predi e nancje chel di Erode o dal governadôr o dal president de bancje di Gjerusalem. Nol jere nancje Gjerusalem, ma Nazaret, un paîs che di li nol podeve saltâ fûr nuie di bon. E a Nazaret, in teste e jere une fantate di non Marie, imprometude a Josef. Une cjase siguramentri cence telefon o segreterie telefoniche, parcè che nissun nol pierdeve timp a clamâju. Ma Diu nol à dibisugne di telefon; al preferìs fevelâ diretamentri al cûr.
Rivant a la nestre situazion di vuê, furlane, cuâi sono i prins nons segnâts inte agjende di Diu? Siguramentri nol è chel dal vescul di Udin e de curie e nancje chel dal sindic o dal prefet. Come che nol è chel dal plevan di Visepente.
(al va indenandt a pagjine 19)
(di pagjine 14)
Parcè che Diu nol cjale timbris o targhis o istituzions, ma il cûr. A saran ancje chei, ma no fra i prins. Almancul no par dirit.
Cence volê robâi a Diu il segret dai cûrs, o crôt di cognossi plui di cualchi persone che siguramentri e je segnade fra i prins te agjende di Diu. Int che e vîf lis beatitudinis cence salacor nancje cognossilis; int che e à une fede granitiche cun dutis lis sdramassadis de vite. Int che e da simpri cence mai domandâ nuie, convinte di vê dome dovês e nissun dirit; int che no si dismentee di nissun, ancje se nissun no si impense di jê; int che e da e e lavore in plene gratuitât, cussiente de “inutilitât” aparint dal so dâ e dal so scombati; puaris fontanis là che ducj a van a bevi e tancj no àn nancje il pudôr di sierâ la aghe dopo bevût.
Cuissà là che al à svolât Gabriel in chescj dîs? O speri in tancj paisuts de Cjargne o de Sclavanie, in tantis borgadis dal Friûl là che no àn sintût nancje un glon di cjampane. Nol baste celebrâ il Nadâl par sigurâsi la presince dal agnul. Anzit o crôt che al sedi lât là che no ’nd jere ni lûs ni sperance, là che la vite e à cjapât il colôr fumul de muart. Se veramentri Diu al è alternatîf a nô e no mafiôs.
A proposit di agjendis, che ducj a ‘nt vin screade une: ce nons vino scrit par prins? Trops puars e piçui vino segnât, par jessi in sintonie cu la agjende di Diu? ■
pre ANTONI BELINE
Publicade su la Vite Catoliche ai 15.01.1994
Cirint lis olmis di Diu vol. 1, pagj 18
IL FERÂL. Inte agjende di Diu............
Nadâl, plui che lusôrs e colôrs, lampadinis che a cimiin e a corin, panetons e mandolât e je ocasion di interioritât e spiritualitât, di valôrs umans condividûts. Al nas un frutin che nol cjate udience e puest te societât. E lis gjerarchiis e autoritât di cualunche gjenar no si nacuarzin di lui. Ma i piçui e tibiâts in lui a cjatin sperance e udience, dignitât e coragjo. Cu la solite fantasie e profonditât pre Antoni nus puarte a pensâ, partint dai progjets di Diu te storie umane, a la nestre scjale di valôrs, a ce che o ritignìn plui impuartant e che al merti di impegnâsi e scombati.


text:
Ripâr Grego: il cimitieri dai erois
Home Trois Troi Furlan Novesime tape Valbrune Foto 4
Dogna - Valbruna
Località attraversate
Lunc il troi che al puarte a Valbrune si consee une visite svelte al "Cimitieri dai Erois", clamât cussì dai soldâts austriacs che lu àn costruît.
In chest cimitieri, ideât dal Tenent Grosschedel e costruît dal Sottenent inzegnîr Videreni (autôr de bielone piture dentri de capele) a son stâts sepulîts ducj i soldâts colâts su lis monts ator dilunc dal prin conflit mondiâl.
Steme comunâl
di Malborghet e Valbrune
Dogna - Valbruna
Località attraversate
Steme comunâl
di Malborghet e Valbrune
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
MAI – PRIME PAGJINE. EDITORIÂL – Prin di Mai dal 2017: fieste dai… no impleâts / (L)INT FURLANE. Dopo la fieste, indenant cun cûr e fantasie / Memoreâ pre Toni Beline: ereditât vive in int vive / PAGJINE 2 – Events pe Fieste dal Friûl: il belanç / Stâts Gjenerâi dai coregjonâi in Americhe Latine: protagonist… il puart di Triest / PAGJINE 3 – Il 3 di Avrîl: un sburt ancje pe autonomie / Il concors leterari “Emozions di ingjustri 2017 dedicât a Pre Toni Beline” / COGNONS DAL FRIÛL / Cecilia, la stele dal folk cjargnel. Nus à lassâts la regjine de armoniche / PAGJINE 4 – Ce isal restât des grandis celebrazions pai 40 agns dal Taramot fatis intal 2016? / CJARGNE. La fabriche dai grissins / NETITI LA LENGHE / PAGJINE 5 – Dal Mâr Blanc al Mâr Neri: il viaç di Sergio Freschi, motâr di Pagnà, nus fâs scuvierzi une Europe dal Est che e ven contade pôc / Cincuante corâi par cjantâ in marilenghe / PAGJINE 6-7 – IL LUNARI DI MAI – SIMPRI BOGNS. Stiefin Morat, Kebar Krossé, Udin 2016 / LA POESIE. Timpiesta di Mai / RICETE. Caldo Galego – Mignestre galiziane / DI MANGJÂ CHEL MÊS CA / TE BUTEGHE… DAL ARTIST / LA PARABULE DAL MÊS / IL PERSONAÇ STORIC. Giovanni Battista Della Porta / NO SON PERAULIS PAR VECJOS. Cloud / CUATRI RIDADIS / PAGJINE 8 – SLOVENIE. Il cooperativisim in Slovenie: la storie e i numars / FRIÛL EUROPE. Il disarmament di ETA e la promesse di Macron de ratifiche de Cjarte europeane / Prin an di guvier nazionalitari in Corsiche: il belanç al è positîf / PAGJINE 9 – SCOMENCÂTS PAR FURLAN. Il delte di Venus / NO PAR FURLAN… MA BOGNS. Il Parlament de Patrie, sîs secui di storie | ‘Ses’, de Galizie musiche vive cuintri de estinzion / “Circolo Acustico Vol. 2″ e “Compilation par il Friûl”: il Friûl e i furlans contâts intes storiis dai talents musicâi nostrans in dôs racueltis / PAGJINE 10 – On line il dizionari des vitis dai furlans. De cjarte stampade ae rêt, une risorse che e no finìs mai di slargjâsi / Si invie la etemane de culture furlane: chest an il record cun 121 events / CE MÛT CHE SI LEI LA GRAFIE FURLANE / Premi di poesie San Vît a Stefano Montello / PAGJINE 11 – IL FERÂL. De famee al seminari / Pal decim aniversari de muart di Pre Antoni Beline, 23 di Avrîl dal 2017 / PAGJINE 12 – IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 3e PUNTADE. Bortul, sotan di Vilecjaze, al ven cjapât dentri inte cernide dal 1509 ùpar combati la bataie de Ghirladadda (14 di Mai dal 1509), intropât inte masnade dai Savorgnan a pro di Vignesie | 1509 in Friûl: Vignesie parone | 1509 in Europe: lis vueris dal Pape //
*** I articui a son disponibii fracant sul titul. Buine leture.


text:
La sorprese de prime viole01 di Zenâr 2004
Fedêl al proverbi di San Bastian cu la viole in man, dai vincj di zenâr o cjali ogni dì e par ogni cjanton par viodi a ripetisi il meracul de prime viole. E sarà ancje une superstizion, come i romans cul soreli, ma ancje jo o ami viodi te prime rosute, magari minude e spauride, il segnâl che ancjemò une volte la vite le à vinçude su la muart.
Chest an la sorprese e jè stade dopleade: e pe novitât de rose e pe straneitât dal lûc.
Difat no le ai intivade tun lûc sant come il sagrât de glesie e nancje tun lûc serio come la canoniche e nancje tun lûc batût come un rivâl ad ôr des cjasis, ma lontan, là che no varès mai pensât ni di cjalâ ni di cjatâ.
O stavi cjaminant cul gno solit. Chest mi permet di metimi in comunion cu la grande mari tiere. Mari che i fîs a varessin di tratâle ben senoaltri par interes. E invezit no pierdin ocasion par finî di comprometi un ambient za comprometût. Chest pinsîr mi balinave pal cjâf parcè che o vevi cjatât, tun splaç a confin di une stradele, i segnâi de miserie e de stupiditât umane: cjartis, fazolets e gomis e plastichis. Certe int e rive intun colp a sporcjâ e lamôr e la tiere.
Epûr il Signôr mi à fat cjatâ propit li, framieç di tante porcarie, il meracul de prime viole. Ancje se e veve vût il distin di nassi tun lûc sporc, jê e jere nete e il contrast le faseve semeâ, sal fos stât pussibil, inmò plui biele. Parcè che il contrast tra ben e mâl al servis propit a chest: a fâ viodi plui biel il ben e plui brut il mâl.
Mi soi sbassât a cjapâle sù e cun sorprese and ai viodudis altris, une strente dongje di chê altre, cence rogance ma ancje cence comples di inferioritât. Cjalant a voli, and jere plui rosutis che no cjartis, ancje se lis cjartis si viodevilis di lontan e lis violis si veve di sbassâsi par viodilis, dal moment che a jerin minudis e platadis. Il mâl al fâs simpri plui scjas dal ben ma and è plui ben che no mâl, senò o saressin za sparîts.
Diu, o la nature, ti mande chescj spiêi par fâti scuele di vite. Se o cjali dome il mâl, mi gafe la disperazion. E alore Diu mi mande la rosute. Se o cjali dome il biel, o pues pierdimi tun stupit otimisim. E alore Diu mi met sot i vôi ancje la realtât dal mâl. Cussì o rivi a vê une vision realistiche e vere de vite. Che e je un misliç di ben e di mâl. Il prin al servissarà par nudrî la sperance; il secont par no rinunciâ a la prudence.
In plui o ài concludût che ben e mâl a convivin tant insieme, come il forment e la zizanie dal vanzeli (Mt 13,24-30), che nond è scovaçâr che nol vedi cualchi rose e nond è zardin che nol vedi alc di scart. Tant a dî che inte vite nuie al è perfet e nond è situazion tant sbalade che no si puedi cjatâ alc di bon. Chei che a dan simpri la colpe a la societât e a la struture, a cirin dome un alibi a la lôr pegritât e al lôr conformisim. Ducj sa che i cjamps di concentrament a son tant satanics che plui di un al à vude la sensazion e la tentazion che Diu nol esistes. Epûr mai come in chei infiêrs a an rivât a flurî rosis straordenariis di solidarietât e di spiritualitât. Une sorte di vendete di Diu e dal spirt sul demoni e la materie.
Signôr, no sta lassâ mai il scovaçâr dal mont cence une rose e la tristerie dai oms cence un spere di positivitât.


text:
Cjamp di concentrament di Natzweiler-Struhof in Alsazie, 800 metris di altece, su lis monts. L’om che al rive, intun dopomisdì di domenie cuntun grup di turiscj nol è un visitadôr come chei altris: al è un ex prisonîr che dopo tancj agns al à volût tornâ tai puescj dulà che al jere stât internât. Subit, denant des barachis e dal fîl spinât trasformâts in museu, la memorie e tache a cori e i ricuarts a vegnin sù cu la lôr cjame di dolôr e rabie. A tornin la soference pai insults, il dûl profont par ducj chei che, la plui part, no le àn puartade fûr. E come fotograms di une pelicule, impresse tal cuarp e te anime, a corin lis infinidis vicendis che a fevelin di un orôr che in nissune maniere si rive a motivâ, ma insiemit ai tancj episodis di solidarietât tra prisonîrs, di une umanitât mai dal dut sconfite, di un desideri di vivi che nancje in situazions cussì dramatichis si è mai pierdût dal dut.
Scrit cuntun lengaç crût che nol cole te autocomiserazion, Necropoli al è un libri autobiografic intens e sconvolzent. E se Boris Pahor nus conte la sô esperience dal mont crematori parcè che la memorie no si pierdi e la storie no sedi passade dibant, chê che nus da no je però dome la testemoneance fedele des atrocitâts dai lager naziscj, e je ancje un document emozionant su la capacitât di resisti e su la gjenerositât dal om.
Christian Romanini
CULTURE. Necropoli, il libri............
Cjamp di concentrament di Natzweiler-Struhof in Alsazie, 800 metris di altece, su lis monts. L’om che al rive, intun dopomisdì di domenie cuntun grup di turiscj nol è un visitadôr come chei altris: al è un ex prisonîr che dopo tancj agns al à volût tornâ tai puescj dulà che al jere stât internât. Subit, denant des barachis e dal fîl spinât trasformâts in museu, la memorie e tache a cori e i ricuarts a vegnin sù cu la lôr cjame di dolôr e rabie. A tornin la soference pai insults, il dûl profont par ducj chei che, la plui part, no le àn puartade fûr. E come fotograms di une pelicule, impresse tal cuarp e te anime, a corin lis infinidis vicendis che a fevelin di un orôr che in nissune maniere si rive a motivâ, ma insiemit ai tancj episodis di solidarietât tra prisonîrs, di une umanitât mai dal dut sconfite, di un desideri di vivi che nancje in situazions cussì dramatichis si è mai pierdût dal dut.


text:
Il vincjecinc di Setembar dal mildusintesessantecuatri, sul cricâ dal dì, il duche d’Auge al le su la tor dal so cjiscjel par stazâ un lamp la situazion storiche. Le cjatà pôc clare. Ca e là si strissinave ancjimò un mismàs di vanzums dal passât. Sul ôr dal lôr ruiuç, a jerin campâts un Un e doi Deutch; pôc lontan un Gjal, forsit, e doi no, al olsave infondâ i pîts te corint frescje. Si imparevin sul fonts lis sagumis disfatis di cualchi ramine Romane, gran sarasin, vecjo fra(n)c, Vandai di Vendoi. Chei di Camembert a bevevin Cabernet.
Il duche d’Auge al suspirà, vualmant saldo chês maraveis fruiadis.
I Uns a rustivin bistechis a la tartare, i Francês a fumavin spagnolets, i Romans a dissegnavin greghis, i Francs le fasevin francje, i Turcs a sieravin lis persianis. Chei di Camembert a bevevin Cabernet.
– Dute cheste storie – al disè il Duche d’Auge al Duche d’Auge, – dute cheste storie par un pâr di zûcs di peraulis, par un pôcs di anacronisims: une miserie. Rivarìno mai a saltâi fûr?
Al le indenant par cualchi ore a vualmâ incantesemât chei vanzums ch’a tignivin dûr ancjimò; daspò, dibot cence un motîf, al cessà di stâ là sù in vuaite e al le jù tai plans disot dal cjiscjel, sbrocant di sburide la voie ch’al veve di pacâ cualchidun.
Nol jemplà di pachis la femine, par vie che e veve za lassade la sedon, ma ben lis frutis, trê di lôr, al pestà i servidôrs, la ue, l’aghe tal mortâr, une mierde e infin ancje il persembul. Finide la vore, i vignì voie di lâ un pôc ator, e al decidè di fâsi un zirut te Citât Capitâl, cussì, come ch’al jere vistît, compagnât dome dal so dumbli Mouscaillot.
Al sielzè fra i cjavai la sô bestie preferide, che ducj a clamavin Demostene par vie ch’al fevelave, ancje cul smuars fra i dincj.
(Traduzion di Carlo Tolazzi)
____________________________________
Il libri e l’autôr
E no si podeve sierâ miôr, lis nestris pontadis di Scomençâts par furlan, che cuntun autôr come Raymond Queneau, che par ogni tradutôr al è une sfide, cussì come che par ogni linguist al è un patrimoni.
Lis rosis blu e je une opare strane, che e misture storie e filosofie, fantasie e maraveosis impussibilitâts.
Libri dal 1965, agns dulà che l’autôr al veve fermât di bevi un pôc masse, Lis rosis blu al conte dal Duche d’Auge, viazadôr dal 1200, mai strac e stomeât dai vanzums de storie, e di Cidrolin, michelaç di profession dai agns Sessante. Framieç di aventuris improbabilis, cuntune lenghe dongje di chê fevelade (e imagjinade ancje), plene di zûcs di peraulis e curadissime, Queneau al met adun une opare che no je dome un romanç, ma un manifest pe lenghe e pe traduzion, come che ben al à fat Calvino par chê taliane. ❚
_______________________________________
Il tradutôr
E par sierâ la schirie dai nestris scomençâts par furlan, o sin lâts a robâi un pôc di timp a Carlo Tolazzi, scritôr di narative e soredut di teatri che tai ultins agns al è il cjâf de zurie dal Premi San Simon, che al à ancje vinçût, tal ’94 e ’95. Tolazzi, che dal 2002 al è insegnant di dramaturgjie ae Academie Nico Pepe, al à vudis scritis cetantis oparis di teatri, che dispès a son ladis a sgarfâ fûr avigniments e fats dal Friûl no simpri cognossûts.
Fra lis tantis oparis o marchìn Resurequie (2000) sui fruts nassûts muarts di Lauc, resurîts par podê jessi batiâts, Cercivento (2003), dramatiche storie di cuatri soldâts copâts cence colpe in timp de Grande Vuere; Indemoniate (2006) sui fats di Verzegnis; L’eredità a Nord-Est (2014) dedicât a Sergio Maldini; Trieste, una città in guerra (2014); Tri Viaz a Binore (2015). L’ultin, in bande di tancj altris, al è Amida, Due madri e una fabbrica, dal 2016, che al mostre la vite intune Amidarie, tai timps che a esistevin ancjemò. ❚
✒ par cure di Raffaele Serafini e Dree Venier
SCOMENCÂTS PAR FURLAN. Lis rosis blu di Raymond Queneau | Il libri e l’autôr | Il tradutôr............
Il vincjecinc di Setembar dal mildusintesessantecuatri, sul cricâ dal dì, il duche d’Auge al le su la tor dal so cjiscjel par stazâ un lamp la situazion storiche. Le cjatà pôc clare. Ca e là si strissinave ancjimò un mismàs di vanzums dal passât. Sul ôr dal lôr ruiuç, a jerin campâts un Un e doi Deutch; pôc lontan un Gjal, forsit, e doi no, al olsave infondâ i pîts te corint frescje. Si imparevin sul fonts lis sagumis disfatis di cualchi ramine Romane, gran sarasin, vecjo fra(n)c, Vandai di Vendoi. Chei di Camembert a bevevin Cabernet.


text:
10 giugno 2010
Rispiet
Parcè che cuant che tu ti cjatis pes mans pagjinis come chês scritis di Amato De Monte e la sô femine Cinzia Gori, tu ti rindis cont di trop che a pesin lis lôr peraulis e trop invezit che a son cuasi di bant dutis chês altris, comprindudis lis tôs.
“Gli ultimi giorni di Eluana” al è un libri che o ai let dut di un flât, cun intensitât e atenzion. Parcè che o volevi capî. O ai simpri cirût di no lassâmi tirâ te confusion di chei dîs, di no cedi a la tentazion de gare a cui che al berghelave di plui par vê reson. E o soi content di no jessi sbrissât, ancje grazie al grant esempli che mi à dât une altre persone impuartante.
Cui miôr di lui che al à cjapade une responsabilitât cussì grande podevial descrivi chei fats? Sigûr che Beppino Englaro al à scrit ancje lui un libri, articui, si è batût par puartâ indevant cheste bataie. Ma cuant che al è jessût chest libri o ai sintude une fuarce strane che mi à dit a colp che o vevi di cjolilu.
E lei lis pagjinis scritis dal miedi De Monte, un riferiment a nivel di anestesie, une specializazion fondamentâl de medisine, mi à fat vignî i sgrisui. Cui che lis à scritis nol veve dome une opinion, ma ancje la competence necessarie par tratâ un câs come chel di Eluana Englaro. E propit leint chestis pagjinis o ai vude la sensazion clare che Amato De Monte al à zontât a la sô preparazion sientifiche ancje chê part di umanitât che e covente in situazions cussì. O ai capît che par lui no si tratave di un “câs Englaro”, ma dal dolôr di une famee che e veve dibisugne di delicatece e rispiet. Robe che invezit tancj no àn fat. Ta chês zornadis ai sintude tante confusion, ma o ai vude la impression che la plui part no à vude chê di metisi in discussion, cirint magari di capî ce che chê famee e à passât.
In tancj a jerin cussì preocupâts di fâ savê ce che al jere miôr fâ, cence magari nancje vê viodude la situazion cui lôr voi, che forsit no àn cirût (o no àn vude voie) di imagjinâ ce che un pari e une mari a puedin sintî denant di une disgracie cussì grande come viodi une fie ferme intun jet par cussì tant timp dopo di un incident, savint cemût che le pensave cheste fie. E claris a vegnin fûr lis contradizions di un sisteme che si è dimostrât une vore impreparât a frontâ tematichis cussì grandis.
Par furtune che invezit a son personis che impreparadis no son. Amato De Monte mi à fat rifleti e lu ringrazii. Lu ringrazii pe sô professionalitât di miedi al servizi di cui che al à bisugne, ma ancje pe umanitât di om che e ven fûr di chest libri. Rispiet de persone, rispiet dal dolôr dai cjârs, rispiet de justizie… sì parcè che forsit, tal grant davoi, plui di cualchidun si è dismenteât ancje dal fat che ce che al è stât fat al jere l’adempiment di un at in non de leç uficiâl in rispiet di une volontât difindude cun trasparence in ducj chescj agns.
Jo no sai cemût che mi sarès compuartât intune situazion cussì... o ai za dit che si varès di jessi li par podê fevelâ, ma dal sigûr o varès domandât di vê la gracie di podê confrontâmi cuntune persone come lui, che mi à dimostrât di cognossi pardabon il significât de peraule “rispiet”.
PS: us consei di lei il so libri, ma ancje di lâ a viodi il sît http://www.pereluana.it/, di lei chest intervent di pre Tonin Cjapielâr che us vevi za segnalât e di scoltâ cheste cjançon di Aldo Rossi "Pari".
1 commento:
- Unknown ha detto...
-
Jo ai seguit solamentri traviers i gjornai e la television "il caso Eluana". Fin da subit hai capit che il Profesor De Monte, Beppino Englaro e altri pochi lors amis, jerin la part "umana" de la vicende,chela che amave veramentri Eluana parcè al so capezal viveve 24 h su 24. Lor non volevin cavalcà la vicende ma presentà all'opinion publiche une situazion poco regolamentade da la lec. Il Friul cemut ai timp di Basaglia e di L. Fortuna l'ha dat une lezion di razionale umanità e jo pensi che chest no si scuintri assulutamentri con il Vangel. Anzichè scagliasi cuintri De Monte e il papà Beppino sares stat mior il cidins, la comprension e caso mai un abrac, gesto desmenteat ma dal grand significat.
Mandi, Daniele M.
- 13/6/10 21:21


text:
Serbie
Le Serbie (par serp Cpбиja, Srbija), ufficialmentri Republiche di Serbie (Peпyблиka Cpбиja, Republika Srbija) al e un Stât indipendent dal sud-est de Europe sence sboc sul mâr, incuneât tra il Basplan Pannonic e la Penisule Balcaniche. E confine cu: la Ongjarie, la Romanie, la Bulgarie, la Macedonie dal Nort, e la Albanie cul teritori a status contindût dal Cossovo, il Montneri, la Bosgne-Erzegovine e le Cravuazie.
La capital a ie Belgrât, che fin al 1991 e iere ancje le capitâl de intiare Jugoslavie.
La Serbie ere unide al Montneri in te Uniôn Statâl di Serbie e Montneri ma, dopo al referendum del 21 di Mai 2006, il Montneri al a volût le indipendence, la federazion a je state disfâte e la Serbie (coussi come il Montneri) a je diventade un Stât sovran.


text:
Rapuart critic de Cort dai Conts: a mancjin dâts clârs e inecuivocabii.
Ma la realtât e je sot dai voi di ducj
Che la sanitât furlane e sedi la prime malade di curâ, purtrop, al è sot dai voi di ducj. Cemût curâle, invezit, al è un tic plui complicât. Cambiade la Zonte regjonâl, ducj si spietin alc di gnûf par un sisteme complès che al met dongje i ospedâi e dut il compart de assistence sul teritori. I grops di distrigâ a son tancj, e la Cort dai Conts (che za e veve smicjade la riforme sanitarie de presidente Serracchiani prin des elezions, cuntun nûl di polemichis) ju à sclarîts intun rapuart une vore critic. Critic no dome parcè che i risultâts inte erogazion dai servizis no son miorâts, ma anzit a son lâts in piês: l’aspiet che plui al preocupe intai rilêfs de magjistrature contabile al è chel de carence di dâts confrontabii, che e rint impussibile la misurazion de “performance”. Vê sierade la Agjenzie regjonâl pe Sanitât sot dal Guvier di Tondo nol à judât, ma la Cort e ponte il dêt massime sul fat che i sistemis informatics no sedin stâts adeguâts ae necessitât di meti adun une schirie storiche di elements che a permetin une valutazion sclete des prestazions.
Dificil guviernâ ce che no si cognòs, insome, ma in mancjance di dâts clârs e inecuivocabii, la Zonte Serracchiani e pues continuâ a dâ cont di une riforme che e varès vût un impat positîf, intant che ogni dì invezit lis cronichis a fevelin di un cuadri dal dut diferent. Baste lei lis pagjinis dai gjornâi par cjatâ agressions fisichis e verbâls cuintri dai miedis e dai infermîrs, che a son pôcs e plens di lavôr, ma a pain ancje di persone cu la lôr sigurece i timps luncs e lis ineficiencis dal sisteme.
Il probleme dai problemis al somee jessi chel dai timps di spiete che a son masse luncs e a van dal sigûr scurtâts. In setôrs tant che neurologjie e endocrinologjie, 3 prestazions su 4 a superin i timps che lis Aziendis a àn determinât. Ma la situazion no va mâl dome cun visitis e esams strumentâi. Il probleme dai timps di funzionament si viôt ancje cul numar unic che al veve di sveltî i intervents e invezit si fevele di un minût e mieç in plui di spiete in medie par intervent.
Il centridrete, in campagne eletorâl al veve ipotizât di intervignî cun misuris drastichis: si jere considerade la pussibilitât di fâ i esams ancje di gnot par abati lis listis dai utents che a spietin prestazions urgjentis, ma in chestis primis setemanis dulà che l’assessôr regjonâl ae Salût Riccardo Riccardi al à cjapât contat cu la realtât sanitarie furlane, l’unic sprolungjament di orari che al è stât domandât al è chel dai ambulatoris dai miedis di famee. Ancje par lôr, puarets, no je recuie: inte legjislature passade ur è stât domandât di associâsi, cumò di slungjâ i oraris ognidun par so cont. Al è sigûr che ducj i mioraments de sanitât a scomencin de prossimitât cul citadin, ma ancje ai professioniscj che a stan in prime linie sul teritori ur covente di savê cuale che e je la direzion che al cjaparà dut il sisteme. Come su lis vacinis; nol è clâr ce che al sucedarà, ma la linie cjapade dal Guvier talian – plui “morbide” su la obligatorietât – e sarà seguide probabilmentri ancje culì. Cheste situazion e devente paradigmatiche di tantis altris dulà che la Zonte regjonâl dal Friûl-Vignesie Julie e varà di sielzi: lâ daûr di Rome o fâ di bessôi, sielzint stradis diferentis? La sanitât e je forsit il teren plui impuartant dulà che si varà di rispuindi a cheste domande di fonde. E nol sarà facil cjatâ la cure juste. ❚
Walter Tomada
Lâ daûr di Rome o fâ di bessôi?............
Rapuart critic de Cort dai Conts: a mancjin dâts clârs e inecuivocabii.


text:
Firmât il protocol di intese pe tutele dal furlan
Il president de ARLeF, Eros Cisilino, e il sindic dal Comun di Tavagnà, Moreno Lirutti, a àn firmât, ai 13 di Setembar dal 2021, un Protocol di Intese trienâl. «Cun grant plasê si cjatìn chi vuê pe firme di chest acuardi – al à sotlineât Cisilino –. Al è un at che al nas de cussience, simpri plui grande, che dome fasint rêt cui teritoris si puedin meti in vore azions di tutele e di valorizazion dal furlan, che a puedin, tal stes timp, jessi in linie ad implen cu lis esigjencis dai citadins».
◆ Di fat, il document al à l’obietîf di dâ atuazion plene a azions specifichis, utilis par garantî une presince de lenghe furlane dentri des struturis e dai servizis dal Comun di Tavagnà, par sigurâ cussì il rispiet dai dirits linguistics daûr di ce che al è stabilît de Cjarte Europeane des lenghis regjonâls o minoritariis, de Convenzion cuadri su la protezion des minorancis nazionâls, dal articul 6 de Costituzion Taliane, de Leç 482/99 su la tutele des minorancis linguistichis storichis e de Leç Regjonâl 29/2007 su la tutele de lenghe furlane. «I sogjets – daûr di ce che al è scrit tal document – si impegnin a istituî pai 3 agns che a vegnin une taule di lavôr cun moments di incuintri periodics, par colaborâ pe promozion e pe realizazion di azions comunis di disvilup e di supuart de lenghe furlane. Lis parts a cjataran fûr i struments miôr e a verificaran la fatibilitât des ativitâts, lis prioritâts e i timps di realizazion».
◆ In cheste suaze di colaborazion e di division dai rûi, la Agjenzie Regjonâl pe Lenghe Furlane e varà la responsabilitât de consulence linguistiche, dal servizi di traduzion, de consulence tecniche in materie di politiche linguistiche, de validazion e de certificazion in cont des azions di promozion dal ûs de lenghe furlane e de condivision sui siei canâi di comunicazion. De sô bande, invezit, il Comun di Tavagnà al coinvolzarà i siei uficis tal coordenament des ativitâts previodudis pe atuazion dal Protocol e al metarà a disposizion lis sôs risorsis economichis pe realizazion dai materiâi e des azions previodudis, promovintlis sui siei canâi di comunicazion.
◆ Dongje di chest, al à marcât il prin citadin: «Midiant di cheste intese, di cumò indevant il Comun di Tavagnà al podarà deventâ, une dì dopo chê altre, simpri plui un sogjet atîf pe tutele de lenghe furlane. O soi pardabon content di chest. In cunvigne cu la asessore competente, Ornella Comuzzo, che o ringracii, o vin za pensât a une aplicazion progressive e graduâl dal protocol, tignint cont dal impat plui grant di ogni iniziative, cun verifichis di fâ te taule di lavôr previodude de Convenzion. Cun di plui, di là di tignî in considerazion la disponibilitât dal personâl za preparât in maniere adeguade, al è intai nestris intindiments favorî la ativazion di percors di formazion linguistiche pai dipendents che ancjemò no àn une preparazion juste in lenghe furlane». ❚
Redazion
ARLeF e Comun di Tavagnà insiemi pe tutele de marilengheRedazion
Firmât il protocol di intese pe tutele dal furlan


text:
2003
Acjadiments[cambie | modifiche il codiç]
- Graz e je la Capitâl europeane de culture
Nassûts[cambie | modifiche il codiç]
Muarts[cambie | modifiche il codiç]
- 1 di Zenâr - Giorgio Gaber, cantautôr e atôr talian
- 24 di Zenâr - Gianni Agnelli, imprenditôr talian
- 25 di Fevrâr - Alberto Sordi, atôr talian
- 28 di Avrîl - Ciccio Ingrassia, atôr talian
- 29 di Jugn - Katharine Hepburn, atore statunitense
- 4 di Lui - Barry White, cjantant statunitens
- 14 di Lui - Compay Segundo, musicist cuban dai Buena Vista Social Club
- 18 di Lui - Sandro Ciotti, radiocronist e gjornalist talian
- 11 di Setembar - Anna Lindh, politiche svedese
Premis Nobel[cambie | modifiche il codiç]
- Pâs - Shirin Ebadi
- Leterature - John Maxwell Coetzee
- Midisine - Paul C. Lauterbur, Sir Peter Mansfield
- Fisiche - Alexei A. Abrikosov, Vitaly L. Ginzburg, Anthony J. Leggett
- Chimiche - Peter Agre, Roderick MacKinnon
- Economie - Robert F. Engle, Clive W. J. Granger


text:
E je une rêt di impresis cjargnele, che e cjape dentri struturis ricetivis, ristorants, agriturisims, aziendis agroalimentârs, societâts sportivis, ativitâts comerciâls. Durmî, gustâ, viodi, lâ ator, condividi esperiencis, vivi insome la Cjargne a 360° midiant di realtâts ecelentis, sparniçadis intes siet valadis cetant bielis de mont furlane. Si clame Naturalcarnia.
Presidente e je Chiara Gortani, architete e diretore dal Grand Hotel Gortani di Darte, struture prime rapresentante di cheste gnove aventure che e lee teritori, turisim, culture. Insiemi a jê, une schirie di professioniscj, responsabii di albiercs difondûts, b&b, ristorants, aziendis agriculis, realtâts sportivis, negozis, e v.i.
Lis peraulis clâf a son “il miôr de Cjargne”, e cui che al rive al pues discuvierzile vivint al massim lis sôs maraveis, compagnât di int che le cognòs benon. Zîrs in bici, o in moto, o a pît su pes monts, daspò ben mangjâ e bevi cui prodots gjenuins e tipics de zone, cualchi compre intes buteghis dal artesanât artistic cjargnel, ben durmî. Insome, come sintîsi a cjase. Tantis robis, pensadis pai grancj e pai piçui, che si puedin dutis discuvierzi lant prime a dâ un cuc sul sît www.naturalcarnia.it. E daspò, rivâ plens di entusiasim sù in Cjargne.
«In Cjargne ogni stagjon e à il so savôr» e je une des iniziativis plui interessantis che a àn metût sù par cheste Primevere. Une serie di cenis basadis su pe stagjonalitât dai prodots che la tiere e regale mês dopo mês, in compagnie di cogos, produtôrs, artiscj e personaçs dal teritori, intun clime di autentiche ospitalitât. Un progjet inmaneât cul Fîl dai Savôrs, Slow Food e la Associazion Taliane Sommelier dal Friûl. Il prin apontament al è ai 25 di Març cu la cene di magri al Fogolâr di Verzegnis, il secont ai 29 di Avrîl cu lis jerbis dal bearç al Naunâl di Priole di Sudri, il tierç ai 27 di Mai cu lis jerbis di mont li di Pierute a Dieç. Il rest, lait a discuvierzilu. Lait sù in Cjargne! ❚
✒ Alessio Screm
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +